Desember | 2012 | Bileam se Donkie | Bladsy 2
Aan die brand!
Posted on Desember 6, 2012 by Ewald Schmidt
Ek is vanoggend sesuur by die huis weg, en het nou in Klerksdorp aangekom. Maar nie heeltemal veilig nie…
Ek het sulke tjiep tjiep panniersakke wat my al jare irriteer. Met groot gesukkel is hulle op die fiets vasgemaak.
Vanoggend op die bult net voor Petroport vrek die motorfiets se enjin net. Geen petrolliggie het aangekom nie… 'N BMW kar vol swartmense stop by my. Oh-oh groot probleme, dink ek… Die een kom dringend na my toe aangestorm- vandag speel ek seker harp, dink ek. "Weet jy dat jy aan die brand is?" Vra hy benoud en wys my. Die linkerkantste paniersak het in die ry afgewikkel tot hy aan die uiaatpyp raak. Hy smeul nie net nie, hy BRAND! Vlamme! Ek maak so vinnig as wat ek kan los, en kyk… Al my netjiese nuwe golfhemde en kortbroeke is aan die brand! Alles in daardie panniersak is deur die jordaan. Ek het niks om dit mee te blus nie, los dit net daar langs die pad. Maak die res so op "n manier vas.
Raai wat? Toe alles weer veilig vas is, staart die BMW met die eerste druk van die knoppie. Ek stop by Petroport- daar is nog 3 liter petrol in gewees.
As ek aanhou ry het, het alles en dalk selfs ek aan die brand geraak. Hoe, vra ek, verklaar jy dit? Maar ekke weet…
Hospitale is nie lekker plekke nie!
Posted on Desember 4, 2012 by Ewald Schmidt
Van kleins af ken ek hospitale. Ek is selfs in een gebore! Ek onthou dit nog soos gister… Donkerte, en toe lig. 'N gemaskerde persoon wat my alie aan die brand slaam sonder dat ek iets verkeerd gedoen het…
My eie moeder was 'n teatersuster, my ouma was 'n suster. En ek kom baie gereeld in hospitale- ek doen siekebesoek as daar van my gemeentemense daar in nood is.
Self was ek na geboorte nog redelik geseënd om hospitale te vermy. Ek het nog alles waarmee ek ge-issue is- die enigste keer wat ek nog daar beland het, was toe my verstand in die vorm van tande uitgehaal is daar by die nonne in Groenkloof. Behalwe nou vir die ongelukkige voorval waar ek 'n polisiewa met my 50 cc gekamikazi het in my 1e jaar op universiteit. Maar dis 'n ander dag se storie…
Soos gesê- ek ken hospitale. Ek besoek dikwels mense daar. Ek kan dit baie goed doen, dink ek.
Behalwe as dit 'n mens se eie kind is. My dogter het gisteraand in die Wilgers hospitaal geslaap. Haar bloeddruk hardloop skielik weg met haar. Dan word die rooikop BAIE bedonnerd! Ons weet nog nie wat fout is nie- ons sal netnou weer gaan hoor.
Dis nie lekker om nie te weet nie…
Posted in beproewıngs
Jeremia vat die pad…
Posted on Desember 2, 2012 by Ewald Schmidt
Vanoggend was 'n heel historiese dag in my motorgeskiedenis. Jeremia het vir die eerste keer in 18 jaar verder as 12 km gery!
Nie almal is ewe lief vir Jeremia nie. My een goeie vriend, wat 'n uitstekende werktuigkundige is, sê sommer reguit vir my om daardie stuk kilo alfa kilo van sy perseel te verwyder, hy raak nie met 'n tang aan een nie… Top Gear haat Jeremia en al sy broers ook baie. Hier is die grootste nagmerrie vir enige een wat vir Beetles lief is: The Beetle Drop… episode van Top Gear…
Jeremia het egter 'n besondere plek in my hart. Want ek ken Jeremia al my hele bewuste lewe lank.
Toe ek 1 jaar oud was, het my Ouma Jeremia splinternuut, uit die boks uit gekoop. Jeremia is 'n Volkswagen Beetle, 1968 model 1500. Daardie tyd was die prys R1/ cc. DWS nuwe prys was R1500 gewees!
VAndat ek my verstand het, ken ek al hierdie karretjie. Toe ek klein was, het ek agter in die dogbox gesit… kan dit nie meer dink dat EK daar sou inpas nie… Ouma het vir Jeremia al een keer gerol ook soos alle goeie Beetles glo maar moet doen. Sy het met hom geleer bestuur en het een keer 'n 90 grade draai volspoed probeer vat… Die tegniese skool het hom glo as 'n projek probeer regmaak. Vandaar die DIK lae body putty op hom.
Ouma het al ouer geword, en het in elk geval net een werkende oog gehad. Sy het die ander een verloor in 'n ongelukkige voorval as 'n suster tydens 'n operasie. Sy het diabetes gehad en later het die werkende oog ook begin ingee. Daarom, toe ek in matriek kom, het sy besluit om nie meer Carletonville se onskuldige publiek te terroriseer nie, en het sy die Beetletjie vir my gegee. Op daardie stadium het die Beetle net 34000 myl opgehad. My pa het 'n km/u spoedmeter gekry, en die myle na km omgewerk en die odometer dienooreenkomstig aangepas. My pa was 'n wyse man om dit te doen, anders het ek seker teen 60 myl/u oor elke spoedlokval in die dorp gery.
In my eerste jaar het ek Kovsies toe gery met hierdie Beetle. Dis waar sy naam Jeremia geword het- hy was 'n Klaaglied om te ry!
In my 2e jaar het moeder bekommerd geraak oor Beetles wat maklik rol en windgat studente (wie, ekke?? Ek studeer dan vir dominee…) Sy het vir my haar Passat Stasiewa gegee, en self net tussen die huis en die hospitaal gependel met Jeremia.
Toe my pa in 1993 oorlede is, het my ma weer die Beetle vir my teruggegee. Ek het k0rt daarna my eerste beroep gekry. Vir jare het Jeremia gestaan. Hpoekom? Daar was vir jare net nie geld om 'n nuwe battery te koop nie. Vir baie jare het Jeremia buite in son en wind en weer gestaan, van sy eerste dag af. Vyf jaar gelede het ons na die ander pastorie van die kerk toe getrek. Vir die eerste keer was daar 'n afdak vir Jeremia.
NA my dogter se kar amper gesteel is, het ek begin bekommerd raak oor die veiligheid van 'n Corolla- niks fout met die kar nie, maar elke (paar vieslike vloekwoorde…) dief wil hom ook hê. En vir wat die versekering aanbied vir die Corolla kan 'n mens niks koop nie. Maar daar is nog ou Jeremia.
Die ontvanger van Inkomste was ook vir 'n slag so effens vriendeliker met sy terugbetaling van my reistoelaag belasting.
Nou wil ek graag by jou weet- watter ander kar wat vir jare staan, sit jy 'n nuwe battery in, gooi 'n koppie petrol in sy carborettor (sorry Riaan Cruywagen!) en staart hom?
Ek moes die seëls op die enjin laat vervang, hulle was klaar van die staan. Die voorste wielbearings was klaar, en kingpins en linkpins wat nooit olie gekry het nie, was ook nie lekker nie…
Ek het die talle roeskolle met daardie Rustop produk geverf wat so verbind met die roes om 'n swart onderlaag te maak. Ek het op die internet iets opgelees oor glasvesel werk om die gat in die bestuurdersdeur reg te maak.
VAnoggend was die groot oggend. Ek het kerk gebank, want ek het 'n GROOT bekommernis in my gesin, wat ek dalk eendag iets oor sal sê… Ek het toe besluit om 'n roadtrip te vat om my kop skoon te kry.
Soos gesê: VAnoggend was die eerste keer wat Jeremia in 18 jaar verder as 18 km gery het- ek het 90 km gery sonder voorval.
Hier is Jeremia in al sy glorie vanoggend:
Peet se PAdstal is net so 10 km buite Warmbad op die Thabazimbi pad…
Die bande is nog 'n probleempie- 'n mens kry nie meer 155/15 bande nie… Ek het vroeër in die jaar 4 14duim Rostyle rims gekoop, maar het nie nou al geld vir die buitebande wat nodig is nie.
Ek wil nie die kar te mooi maak nie, vir ingeval my dogter met hom sal moet in Pretoria rondry. Ek wil hom net meganies 100% hê, maar buite kan hy maar so lelik bly lyk, solank die roes gestop is…
Om mee af te sluit: Ek het darem vanoggend 'n baie interessante "special" op 'n taxi raakgesien! Ek het ongelukkig nie 'n nommer as een van julle dalk graag wil gebruik maak van die aanbod nie!